...Хәтәр бер бәрелештә ни бары ун өс кенә һуғышсы иҫән ҡала. Төрлө милләттән. Араларында күкрәгенә мина ярсығы тейгән Зөбәй Үтәғолов, терһәген пуля сыйған Тимеркәй Ҡобаҡаев. Сабыр холоҡло мари егете һуғышҡа тиклем Ҡалтасы районында тракторсы булған. Батырҙар Ростов өлкәһенең Красновка тимер юл станцияһында, дошман махсус рәүештә һыу һибеп туңдырған боҙло вал аша үтеп, тереләре мәктәп һәм яҡындағы ике өйҙә нығына һәм һан яғынан үҙҙәренән күпкә өҫтөн фашистар менән тәүлектән ашыу аяуһыҙ алыша. Ҡоторонған дошман буйһонмаҫ крепосҡа әйләнгән мәктәпте һәм өйҙәрҙе уратып һалам өйә, үрт һала. Ә патриоттар атыша-атыша йырлап үлә. Зөбәй Үтәғолов – иң аҙаҡ. Был хаҡта һалдат флягаһында штык осо менән яҙған аманаты һөйләй. «Беҙ икәү генә ҡалдыҡ. Танкылар килә. Бәхил булығыҙ. Зөбәй». Ә бынан алда, төнөн, алыш тынған арала егерме туғыҙ йәшлек башҡорт ҡаһарманы ғәйрәтле рух менән һуғарылған һуңғы хатын яҙып, гильзаға тығып, көлгә күмә. «Ун өс герой» музейында башҡа экспонаттар менән ҡәҙерләп һаҡлана был аманаттар.